CELEX: 32015R0531
Language: hr
Date: 2014-11-24 00:00:00
Title: Delegirana uredba Komisije (EU) 2015/531 оd 24. studenoga 2014. o dopuni Uredbe (EU) br. 508/2014 Europskog parlamenta i Vijeća utvrđivanjem troškova prihvatljivih za potporu iz Europskog fonda za pomorstvo i ribarstvo u cilju poboljšanja higijenskih, zdravstvenih, sigurnosnih i radnih uvjeta ribara, zaštite i obnove morske bioraznolikosti i ekosustava, ublažavanja klimatskih promjena i poboljšanja energetske učinkovitosti ribarskih plovila

31.3.2015   
            
            
               HR
            
            
               Službeni list Europske unije
            
            
               L 86/1
            
         DELEGIRANA UREDBA KOMISIJE (EU) 2015/531
   оd 24. studenoga 2014.
   o dopuni Uredbe (EU) br. 508/2014 Europskog parlamenta i Vijeća utvrđivanjem troškova prihvatljivih za potporu iz Europskog fonda za pomorstvo i ribarstvo u cilju poboljšanja higijenskih, zdravstvenih, sigurnosnih i radnih uvjeta ribara, zaštite i obnove morske bioraznolikosti i ekosustava, ublažavanja klimatskih promjena i poboljšanja energetske učinkovitosti ribarskih plovila
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 508/2014 Europskog parlamenta i Vijeća od 15. svibnja 2014. o Fondu za pomorstvo i ribarstvo i stavljanju izvan snage uredbi Vijeća (EZ) br. 2328/2003, (EZ) br. 861/2006, (EZ) br. 1198/2006 i (EZ) br. 791/2007 te Uredbe (EU) br. 1255/2011 Europskog parlamenta i Vijeća (1), a posebno njezin članak 32. stavak 4., članak 40. stavak 4. i članak 41. stavak 10.,
   budući da:
   
               (1)
            
            
               U skladu s Uredbom (EU) br. 508/2014 Komisiji se dodjeljuju ovlasti da utvrdi posebna pravila u pogledu prihvatljivosti troškova povezanih s operacijama za zaštitu i obnovu morske bioraznolikosti i ekosustava u okviru održivih ribolovnih aktivnosti; prihvatljivosti troškova za operacije u cilju ublažavanja klimatskih promjena i poboljšanja energetske učinkovitosti ribarskih plovila te prihvatljivosti operacija u cilju poboljšanja higijenskih, zdravstvenih, sigurnosnih i radnih uvjeta ribara.
            
         
               (2)
            
            
               Sve odredbe ove Uredbe odnose se na aspekte povezane s prihvatljivošću troškova ili operacija, a dvije se odnose na operacije koje se tiču ulaganja na plovilima. Osim toga sve te mjere utječu na oblik provedbe ribolovnih aktivnosti. Stoga su te odredbe blisko povezane. Kako bi se osigurala usklađenost među tim odredbama i stanovnicima Unije omogućio cjelovit pregled i jednostavan pristup, one bi trebale biti donesene u okviru jednog akta.
            
         
               (3)
            
            
               Ribolovna aktivnost i dalje je jedno od najopasnijih zanimanja u Uniji s velikim brojem nesreća na malim ribarskim plovilima. U skladu s time direktivama Vijeća 93/103/EZ (2) i 92/29/EEZ (3) utvrđeni su minimalni zahtjevi u pogledu zdravlja i sigurnosti primjenjivi na rad na ribarskim plovilima, koji bi trebali biti preneseni u nacionalno zakonodavstvo. Uredbom (EU) br. 508/2014 predviđa se financiranje određenih ulaganja u cilju poboljšanja higijenskih, zdravstvenih, sigurnosnih i radnih uvjeta ribara pod uvjetom da ta ulaganja nadilaze zahtjeve predviđene pravom Unije i nacionalnim pravom. Stoga je potrebno odrediti troškove povezane s tim posebnim ulaganjima, uključujući osposobljavanje u području zdravlja i informativne kampanje, koji se mogu financirati na temelju Uredbe (EU) br. 508/2014.
            
         
               (4)
            
            
               Kupnja i ugradnja na plovilo opreme namijenjene smanjenju emisija onečišćujućih tvari ili stakleničkih plinova i povećanju energetske učinkovitosti ribarskih plovila može pridonijeti ciljevima povezanim s klimatskim promjenama. Učinkoviti rad plovila može za posljedicu imati znatno smanjenje potrošnje energije. Člankom 41. stavkom 1. točkom (a) Uredbe (EU) br. 508/2014 predviđa se financiranje ulaganja u opremu ili na plovilima u cilju smanjenja emisija onečišćivača ili stakleničkih plinova i povećanja energetske učinkovitosti ribarskih plovila, ulaganja u ribolovni alat ako se njima ne dovodi u pitanje selektivnost tog ribolovnog alata te u revizije i sustave energetske učinkovitosti. Stoga je potrebno dodatno odrediti troškove koji se mogu financirati iz EFPR-a radi promicanja tih ciljeva.
            
         
               (5)
            
            
               Trebalo bi odrediti i troškove povezane s operacijama za zaštitu i obnovu morske bioraznolikosti i ekosustava i režima kompenzacija u okviru održivih ribolovnih aktivnosti. Tim bi se operacijama trebala obuhvatiti osnovna načela na kojima se temelji zelena infrastruktura, kako je definirana u Komunikaciji Komisije (4) o zelenoj infrastrukturi (5), kojima se može znatno pridonijeti učinkovitoj provedbi politika u okviru kojih se ciljevi nastoje u cijelosti ili djelomično ostvariti rješenjima utemeljenima na prirodi.
            
         
               (6)
            
            
               Prihvatljivi troškovi povezani s operacijama iz članka 32., članka 40. stavka 1. i članka 41. stavka 1. točke (a) Uredbe (EU) br. 508/2014 moraju biti u skladu s uvjetima utvrđenima u njezinom članku 11. kojim se predviđa da operacije za povećanje ribolovnih kapaciteta plovila ili oprema kojom se povećava sposobnost plovila za pronalaženje ribe nisu prihvatljivi za potporu iz EFPR-a. Kako bi se očuvao poticajni učinak ulaganja koja su prihvatljiva u okviru ove Uredbe, troškovi povezani s redovitim ili preventivnim održavanjem bilo kojeg dijela opreme koje je potrebno za održavanje uređaja u radnom stanju trebali bi biti isključeni iz financiranja iz EFPR-a.
            
         
               (7)
            
            
               Budući da je razdoblje prihvatljivosti za operacije koje se financiraju iz EFPR-a počelo 1. siječnja 2014., kako bi se omogućila brza provedba mjera predviđenih u ovoj Uredbi, osobito u pogledu prihvatljivosti troškova, i kako bi se državama članicama omogućilo da pripreme i provedu svoje operativne programe u okviru EFPR-a, ova Uredba trebala bi stupiti na snagu sljedećeg dana od dana objave u Službenom listu Europske unije,
               
            
         DONIJELA JE OVU UREDBU:
   POGLAVLJE I.
   
      OPĆE ODREDBE
   
   Članak 1.
   Predmet
   U ovoj se Uredbi utvrđuju:
   
               (a)
            
            
               vrste operacija koje su prihvatljive za potporu iz EFPR-a u cilju poboljšanja higijenskih, zdravstvenih, sigurnosnih i radnih uvjeta ribara;
            
         
               (b)
            
            
               troškovi prihvatljivi za potporu iz EFPR-a u cilju zaštite i obnove morske bioraznolikosti i ekosustava i režima kompenzacija u okviru održivih ribolovnih aktivnosti;
            
         
               (c)
            
            
               troškovi prihvatljivi za potporu iz EFPR-a u cilju poboljšanja energetske učinkovitosti ribarskih plovila i ublažavanja klimatskih promjena.
            
         POGLAVLJE II.
   
      ZAJEDNIČKE ODREDBE
   
   Članak 2.
   Isključeni troškovi
   1.   Troškovi povezani s redovitim ili preventivnim održavanjem bilo kojeg dijela opreme koje je potrebno za održavanje uređaja u radnom stanju nisu prihvatljivi za potporu iz EFPR-a na temelju ove Uredbe.
   2.   Samo troškovi nužni za ugradnju predmeta i izravno povezani s time, kako je predviđeno ovom Uredbom, prihvatljivi su za potporu iz EFPR-a.
   POGLAVLJE III.
   
      TROŠKOVI POVEZANI S POBOLJŠANJEM HIGIJENSKIH, ZDRAVSTVENIH, SIGURNOSNIH I RADNIH UVJETA RIBARA
   
   Članak 3.
   Prihvatljive operacije u području sigurnosti
   Za operacije u cilju poboljšanja sigurnosti ribara na ribarskim plovilima u skladu s člankom 32. Uredbe (EU) br. 508/2014 za potporu iz EFPR-a prihvatljiva je kupnja i, ako je primjenjivo, postavljanje sljedećih predmeta:
   
               (a)
            
            
               čamci za spašavanje;
            
         
               (b)
            
            
               hidrostatski uređaj za otpuštanje čamaca za spašavanje;
            
         
               (c)
            
            
               osobni lokacijski uređaj kao što je radiofar za određivanje položaja u nuždi (EPRIB), koji mogu biti ugrađeni u prsluk za spašavanje i radnu odjeću ribara;
            
         
               (d)
            
            
               osobna oprema za plutanje, a posebno hidro-termo odijela ili odijela za preživljavanje, koluti i prsluci za spašavanje;
            
         
               (e)
            
            
               signalne baklje i rakete;
            
         
               (f)
            
            
               sprave za dobacivanje konopa;
            
         
               (g)
            
            
               sustavi za spašavanje čovjeka u moru (MOB);
            
         
               (h)
            
            
               oprema za gašenje požara kao što su aparati za gašenje požara, vatrogasni pokrivači, detektori požara i dima, aparati za disanje;
            
         
               (i)
            
            
               protupožarna vrata;
            
         
               (j)
            
            
               zaporni ventili na spremniku za gorivo;
            
         
               (k)
            
            
               detektori plinova i alarmni sustavi za plin;
            
         
               (l)
            
            
               kaljužne pumpe i alarmi;
            
         
               (m)
            
            
               oprema za radiovezu ili satelitsku komunikaciju;
            
         
               (n)
            
            
               vodonepropusni poklopci grotala i vrata;
            
         
               (o)
            
            
               osigurači na strojevima kao što su vitla ili mrežna vitla;
            
         
               (p)
            
            
               prolazi i pristupne ljestve;
            
         
               (q)
            
            
               rasvjeta za potragu, rasvjeta na palubi ili rasvjeta za nuždu;
            
         
               (r)
            
            
               sigurnosni uređaji za otpuštanje u slučaju zapinjanja ribolovnog alata za podvodne prepreke;
            
         
               (s)
            
            
               sigurnosne kamere i monitori;
            
         
               (t)
            
            
               oprema i dijelovi potrebni za poboljšanje sigurnosti na palubi.
            
         Članak 4.
   Prihvatljive operacije u području zdravlja
   Za operacije ili nabavu opreme u cilju poboljšanja zdravstvenih uvjeta ribara na ribarskim plovilima u skladu s člankom 32. Uredbe (EU) br. 508/2014 za financiranje su prihvatljiva sljedeća djelovanja:
   
               (a)
            
            
               kupnja i postavljanje pribora za prvu pomoć;
            
         
               (b)
            
            
               kupnja lijekova i uređaja za hitno liječenje na plovilu;
            
         
               (c)
            
            
               osiguranje usluga telemedicine uključujući elektronske tehnologije, opremu i medicinsko snimanje koje se na plovilu upotrebljavaju za savjetovanje na daljinu;
            
         
               (d)
            
            
               nabava vodiča i priručnika za poboljšanje zdravlja na plovilu;
            
         
               (e)
            
            
               informativne kampanje za poboljšanje zdravlja na plovilu.
            
         Članak 5.
   Prihvatljive operacije u području higijene
   Za operacije ili nabavu opreme u cilju poboljšanja higijenskih uvjeta ribara na ribarskim plovilima u skladu s člankom 32. Uredbe (EU) br. 508/2014 za potporu iz EFPR-a prihvatljiva je kupnja i, ako je primjenjivo, postavljanje sljedećih predmeta:
   
               (a)
            
            
               sanitarne prostorije, primjerice zahodi i prostorije za pranje;
            
         
               (b)
            
            
               kuhinjske prostorije i oprema za prostorije za skladištenje hrane;
            
         
               (c)
            
            
               uređaji za pročišćavanje vode u pitku vodu;
            
         
               (d)
            
            
               oprema za čišćenje radi održavanja sanitarnih uvjeta na plovilu;
            
         
               (e)
            
            
               vodiči i priručnici za poboljšanje higijene na plovilu, uključujući programske alate.
            
         Članak 6.
   Prihvatljive operacije u području radnih uvjeta
   Za operacije ili nabavu opreme u cilju poboljšanja radnih uvjeta ribara na ribarskim plovilima u skladu s člankom 32. Uredbe (EU) br. 508/2014 za potporu iz EFPR-a prihvatljiva je kupnja i, ako je primjenjivo, postavljanje sljedećih predmeta:
   
               (a)
            
            
               ograde na palubi;
            
         
               (b)
            
            
               zakloni na palubi i osuvremenjenje kabina radi pružanja zaštite od nepovoljnih vremenskih uvjeta;
            
         
               (c)
            
            
               predmeti povezani s poboljšanjem sigurnosti u kabinama i osiguranjem zajedničkih prostora za posadu;
            
         
               (d)
            
            
               oprema za smanjenje ručnog dizanja teških predmeta, ne uključujući strojeve izravno povezane s ribolovnim aktivnostima kao što su vitla;
            
         
               (e)
            
            
               boja i gumene podloge za sprječavanje klizanja;
            
         
               (f)
            
            
               oprema za zvučnu i toplinsku izolaciju i oprema za poboljšanje ventilacije;
            
         
               (g)
            
            
               radna odjeća i sigurnosna odjeća kao što je vodonepropusna zaštitna obuća, zaštita za oči i dišne organe, zaštitne rukavice i kacige ili zaštitna oprema za slučaj pada;
            
         
               (h)
            
            
               znakovi za hitne slučajeve i sigurnosni znakovi;
            
         
               (i)
            
            
               analiza rizika i procjene u cilju utvrđivanja rizika za ribare u lukama ili na plovilu kako bi se poduzele mjere za sprječavanje ili smanjenje rizika;
            
         
               (j)
            
            
               vodiči i priručnici o poboljšanju radnih uvjeta na plovilu.
            
         POGLAVLJE IV.
   
      TROŠKOVI POVEZANI SA ZAŠTITOM I OBNOVOM MORSKE BIORAZNOLIKOSTI I EKOSUSTAVA I REŽIMA KOMPENZACIJA U OKVIRU ODRŽIVIH RIBOLOVNIH AKTIVNOSTI
   
   Članak 7.
   Prihvatljivi troškovi za prikupljanje otpada koje provode ribari
   Za operacije povezane s prikupljanjem otpada iz mora koje provode ribari, kako je navedeno u članku 40. stavku 1. točki (a) Uredbe (EU) br. 508/2014, za potporu su prihvatljivi troškovi povezani sa sljedećim djelovanjima:
   
               (a)
            
            
               uklanjanje izgubljenog ribolovnog alata iz mora, osobito radi borbe protiv ribolova napuštenim ribolovnim alatom;
            
         
               (b)
            
            
               kupnja i, ako je primjenjivo, postavljanje na plovilo opreme za prikupljanje i skladištenje otpada;
            
         
               (c)
            
            
               razvoj programa prikupljanja otpada za ribare koji u tome sudjeluju, uključujući financijske poticaje;
            
         
               (d)
            
            
               kupnja i, ako je primjenjivo, postavljanje u objektima u ribarskim lukama opreme za prikupljanje i recikliranje otpada;
            
         
               (e)
            
            
               komunikacijske i informacijske kampanje, kampanje povećanja svijesti za poticanje ribara i ostalih dionika na sudjelovanje u projektima uklanjanja izgubljenog ribolovnog alata;
            
         
               (f)
            
            
               osposobljavanje ribara i osoblja u lukama.
            
         Članak 8.
   Prihvatljivi troškovi za zaštitu i jačanje morske faune i flore
   1.   Za operacije povezane s izgradnjom, postavljanjem ili osuvremenjivanjem statičkih ili pokretnih naprava u skladu s člankom 40. stavkom 1. točkom (b) Uredbe (EU) br. 508/2014 za potporu su prihvatljivi troškovi povezani sa sljedećim djelovanjima:
   
               (a)
            
            
               kupnja i, ako je primjenjivo, postavljanje naprava za zaštitu morskih područja od koćarenja;
            
         
               (b)
            
            
               kupnja i, ako je primjenjivo, postavljanje naprava za ponovnu uspostavu narušenih morskih ekosustava;
            
         
               (c)
            
            
               troškovi povezani s pripremnim radom kao što je ispitivanje, znanstvena istraživanja ili ocjene;
            
         
               (d)
            
            
               troškovi u najudaljenijim regijama povezani s kupnjom i, ako je primjenjivo, postavljanjem usidrenih uređaja za privlačenje riba kojima se pridonosi održivom i selektivnom ribolovu u skladu s člankom 38. stavkom 2. Uredbe (EU) br. 508/2014.
            
         2.   Za operacije iz stavka 1. nisu prihvatljivi sljedeći troškovi:
   
               (a)
            
            
               nabava plovila koje se potapa i upotrebljava kao umjetni greben;
            
         
               (b)
            
            
               troškovi povezani s izgradnjom i održavanjem uređaja za privlačenje riba osim troškova iz stavka 1. točke (d).
            
         Članak 9.
   Prihvatljivi troškovi za pridonošenje boljem upravljanju ili očuvanju morskih bioloških resursa
   1.   Za operacije u cilju boljeg upravljanja ili očuvanja morskih bioloških resursa iz članka 40. stavka 1. točke (c) Uredbe (EU) br. 508/2014 koje su u skladu s člankom 38. te Uredbe za potporu su prihvatljivi troškovi povezani s kupnjom i, ako je primjenjivo, postavljanjem sljedećih predmeta:
   
               (a)
            
            
               kružne udice;
            
         
               (b)
            
            
               akustični odvraćajući uređaji na mrežama;
            
         
               (c)
            
            
               uređaji koji kornjačama omogućuju izlazak iz mreže (TED uređaji);
            
         
               (d)
            
            
               konopi za plašenje;
            
         
               (e)
            
            
               ostali alati ili uređaji koji su se pokazali učinkovitima u sprječavanju slučajnog ulova zaštićenih vrsta.
            
         2.   Osim toga za potporu su prihvatljivi troškovi povezani sa sljedećim djelovanjima i projektima:
   
               (a)
            
            
               osposobljavanje ribara za bolje upravljanje morskim biološkim resursima ili njihovo očuvanje;
            
         
               (b)
            
            
               projekti usmjereni na očuvanje obalnih staništa važnih za ribe, ptice i ostale organizme;
            
         
               (c)
            
            
               projekti usmjereni na područja važna za razmnožavanje riba, primjerice obalne močvare, također mogu biti prihvatljivi.
            
         3.   Za zamjenu postojećeg ribolovnog alata ribolovnim alatom s malim utjecajem za potporu mogu biti prihvatljivi troškovi povezani sa zamkama i klopkama, umjetnim mamcima i ručnim ribolovnim udicama.
   Članak 10.
   Prihvatljivi troškovi za pripremu planova zaštite i upravljanja za aktivnosti povezane s ribarstvom
   Za operacije koje se sastoje od pripreme planova zaštite i upravljanja za aktivnosti povezane s ribarstvom iz članka 40. stavka 1. točke (d) Uredbe (EU) br. 508/2014 za potporu su prihvatljiva sljedeća djelovanja:
   
               (a)
            
            
               provođenje istraživanja, osobito u području praćenja i nadzora vrsta i staništa uključujući kartiranje i upravljanje rizikom;
            
         
               (b)
            
            
               kartiranje ribolovnih aktivnosti te intenziteta i interakcija sa zaštićenim vrstama i staništima;
            
         
               (c)
            
            
               savjetovanje s dionicima tijekom pripreme planova upravljanja;
            
         
               (d)
            
            
               razvoj i primjena pokazatelja pritisaka i utjecaja te provođenje procjena statusa zaštite;
            
         
               (e)
            
            
               osposobljavanje ribara i ostalih osoba koje rade za tijela nadležna za upravljanje zaštićenim morskim područjima ili u njihovo ime, koje je relevantno za pripremu planova zaštite i upravljanja za aktivnosti povezane s ribarstvom;
            
         
               (f)
            
            
               razgraničenje zaštićenih pomorskih područja;
            
         
               (g)
            
            
               nadzor uključujući plaće osoblja uključenog u aktivnosti nadzora;
            
         
               (h)
            
            
               provođenje mjera promidžbe i povećanja svijesti što se tiče zaštićenih pomorskih područja;
            
         
               (i)
            
            
               ocjena utjecaja planova upravljanja na područja mreže Natura 2000 i ribarska područja na koja se odnose planovi upravljanja.
            
         Članak 11.
   Prihvatljivi troškovi za upravljanje lokalitetima mreže Natura 2000 i zaštićenim morskim područjima, njihovo očuvanje i praćenje
   Za operacije povezane s upravljanjem lokalitetima mreže Natura 2000 i zaštićenim morskim područjima, njihovo očuvanje i praćenje te povećanje svijesti o okolišu iz članka 40. stavka 1. točaka (e), (f) i (g) Uredbe (EU) br. 508/2014 za potporu su prihvatljiva sljedeća djelovanja:
   
               (a)
            
            
               savjetovanje s dionicima tijekom pripreme planova upravljanja;
            
         
               (b)
            
            
               razvoj i primjena pokazatelja pritisaka/utjecaja i procjene statusa zaštite;
            
         
               (c)
            
            
               nadzor lokaliteta mreže Natura 2000 i zaštićenih pomorskih područja;
            
         
               (d)
            
            
               osposobljavanje osoba koje rade za tijela nadležna za upravljanje ili u njihovo ime na lokalitetima mreže Natura 2000 i zaštićenim pomorskim područjima;
            
         
               (e)
            
            
               osposobljavanje ribara u području očuvanja i obnove morskih područja i povezane alternativne aktivnosti kao što je ekološki turizam na lokalitetima Natura 2000 i zaštićenim morskim područjima;
            
         
               (f)
            
            
               kartiranje ribolovne aktivnosti i praćenje njezina intenziteta te bilježenje interakcija sa zaštićenim vrstama kao što su tuljani, morske kornjače, delfini, morske ptice;
            
         
               (g)
            
            
               potpora razvoju mjera upravljanja ribarstvom na lokalitetima Natura 2000 i zaštićenim morskim područjima kao što su studije procjene utjecaja na okoliš i procjene rizika, uključujući djelovanja za poboljšanje njihove usklađenosti;
            
         
               (h)
            
            
               potpore mjerama za povećanje svijesti ribara o okolišu što se tiče zaštite i obnove morske bioraznolikosti;
            
         
               (i)
            
            
               suradnja i umrežavanje upravitelja lokaliteta Natura 2000 i zaštićenih morskih područja.
            
         Članak 12.
   Prihvatljivi troškovi za sudjelovanje u ostalim djelovanjima za održavanje i jačanje usluga povezanih s bioraznolikošću i ekosustavima
   1.   Za operacije povezane sa sudjelovanjem u ostalim djelovanjima čiji je cilj održavanje i jačanje usluga povezanih s bioraznolikošću i ekosustavima iz članka 40. stavka 1. točke (i) Uredbe (EU) br. 508/2014 za potporu su prihvatljivi troškovi povezani sa sljedećim djelovanjima:
   
               (a)
            
            
               troškovi povezani s programima za testiranje novih tehnika praćenja, a osobito:
               
                           i.
                        
                        
                           sustavi daljinskog elektroničkog praćenja kao što je CCTV za praćenje i bilježenje slučajnog ulova zaštićenih vrsta;
                        
                     
                           ii.
                        
                        
                           bilježenje oceanografskih podataka kao što je temperatura, salinitet, planktoni, cvjetanje algi ili mutnoća;
                        
                     
                           iii.
                        
                        
                           kartiranje invazivnih stranih vrsta;
                        
                     
                           iv.
                        
                        
                           djelovanja, uključujući istraživanja, za sprečavanje i kontrolu širenja invazivnih stranih vrsta;
                        
                     
         
               (b)
            
            
               financijski poticaji za postavljanje uređaja za automatsko bilježenje za praćenje i bilježenje oceanografskih podataka kao što je temperatura, salinitet, planktoni, cvjetanje algi ili mutnoća;
            
         
               (c)
            
            
               troškovi najma trgovačkih ribarskih brodova za promatranje okoliša u iznosu koji je razmjeran aktivnosti;
            
         
               (d)
            
            
               troškovi ostalih znanstvenih djelovanja povezanih s kartiranjem i procjenom morskih i obalnih ekosustava i njihovih usluga.
            
         2.   Za operacije u cilju obnove posebnih morskih i obalnih staništa u svrhu potpore održivim ribljim stokovima iz članka 40. stavka 1. točke (i) Uredbe (EU) br. 508/2014 za potporu su prihvatljiva sljedeća djelovanja:
   
               (a)
            
            
               djelovanja za smanjenje fizičkog i kemijskog zagađenja;
            
         
               (b)
            
            
               djelovanja za smanjenje ostalih fizičkih pritisaka, uključujući antropogene podvodne zvukove koji imaju negativan utjecaj na biološku raznolikost;
            
         
               (c)
            
            
               pozitivne mjere očuvanja za zaštitu i očuvanje flore i faune, uključujući ponovno uvođenje ili poribljavanje autohtonim vrstama, i primjena načela zelene infrastrukture iz Komunikaciji Komisije o zelenoj infrastrukturi (6);
            
         
               (d)
            
            
               djelovanja za sprečavanje, kontrolu ili uklanjanje invazivnih stranih vrsta.
            
         POGLAVLJE V.
   
      TROŠKOVI POVEZANI S PROMICANJEM ENERGETSKE UČINKOVITOSTI I UBLAŽAVANJA KLIMATSKIH PROMJENA
   
   Članak 13.
   Prihvatljivi troškovi povezani s hidrodinamikom trupa plovila
   1.   Za operacije u cilju poboljšanja hidrodinamike trupa plovila u skladu s člankom 41. stavkom 1. točkom (a) Uredbe (EU) br. 508/2014 za potporu su prihvatljivi troškovi povezani sa sljedećim djelovanjima:
   
               (a)
            
            
               ulaganja u mehanizme za stabilnost kao što su ljuljna kobilica i gomoljasti pramac kojima se pridonosi poboljšanju pomorstvenosti i stabilnosti plovila;
            
         
               (b)
            
            
               troškovi povezani s upotrebom netoksičnih proizvoda za suzbijanje obrastanja kao što je bakreni premaz radi smanjenja trenja;
            
         
               (c)
            
            
               troškovi povezani s kormilarskim uređajem kao što su sustavi za kontrolu kormilarskog uređaja i višestruka kormila za smanjenje aktivnosti kormila ovisno o vremenski uvjetima i stanju mora;
            
         
               (d)
            
            
               testiranje rezervoara kao osnova za poboljšanje hidrodinamike.
            
         2.   Troškovi povezani s osnovnim održavanjem trupa nisu prihvatljivi za financiranje na temelju ovog članka.
   Članak 14.
   Prihvatljivi troškovi povezani s poboljšanjem pogonskog sustava plovila
   Za operacije u cilju poboljšanja pogonskog sustava plovila u skladu s člankom 41. stavkom 1. točkom (a) Uredbe (EU) br. 508/2014 za potporu su prihvatljivi troškovi povezani s kupnjom i, ako je primjenjivo, postavljanjem sljedećih predmeta:
   
               (a)
            
            
               energetski učinkoviti propeleri uključujući pogonska vratila;
            
         
               (b)
            
            
               katalizatori;
            
         
               (c)
            
            
               energetski učinkoviti generatori kao što su generatori koji upotrebljavaju vodik ili prirodni plin;
            
         
               (d)
            
            
               pogonski elementi koji upotrebljavaju energiju iz obnovljivih izvora kao što su jedra, zmajevi, vjetrenjače, turbine ili solarne ploče;
            
         
               (e)
            
            
               pramčani poprečni propeleri;
            
         
               (f)
            
            
               prilagodba motora za upotrebu biogoriva;
            
         
               (g)
            
            
               ekonometri, sustavi za upravljanje gorivom i sustavi za praćenje;
            
         
               (h)
            
            
               ulaganje u sapnice za poboljšanje pogonskog sustava.
            
         Članak 15.
   Prihvatljivi troškovi za ulaganja u ribolovni alat i opremu
   Za ulaganja u ribolovni alat i ribolovnu opremu iz članka 41. stavka 1. točke (a) Uredbe (EU) br. 508/2014 za potporu su prihvatljiva sljedeća djelovanja:
   
               (a)
            
            
               prelazak s povlačnog ribolovnog alata na alternativni alat;
            
         
               (b)
            
            
               izmjene povlačnog ribolovnog alata;
            
         
               (c)
            
            
               ulaganja u opremu za nadzor povlačnog ribolovnog alata.
            
         Članak 16.
   Prihvatljivi troškovi povezani s ulaganjima u cilju smanjenja potrošnje električne i termalne energije
   Za ulaganja u cilju smanjenja potrošnje električne i termalne energije u skladu s člankom 41. stavkom 1. točkom (a) Uredbe (EU) br. 508/2014 za potporu su prihvatljivi sljedeći troškovi:
   
               (a)
            
            
               ulaganja za poboljšanje sustava za hlađenje, zamrzavanje ili izolaciju za plovila kraća od 18 m;
            
         
               (b)
            
            
               ulaganja za poticanje ponovne upotrebe topline na plovilima pri čemu se toplina zadržava i ponovno upotrebljava za ostale pomoćne operacije na plovilu.
            
         POGLAVLJE VI.
   
      ZAVRŠNE ODREDBE
   
   Članak 17.
   Stupanje na snagu
   Ova Uredba stupa na snagu sljedećeg dana od dana objave u Službenom listu Europske unije.
   
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 24. studenoga 2014.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 149, 20.5.2014., str. 1.
   
   
      (2)  Direktiva Vijeća 93/103/EZ od 23. studenoga 1993. o minimalnim sigurnosnim i zdravstvenim zahtjevima pri radu na ribarskim brodovima (trinaesta pojedinačna direktiva u smislu članka 16. stavka 1. Direktive 89/391/EEZ) (SL L 307, 13.12.1993., str. 1.).
   
      (3)  Direktiva Vijeća 92/29/EEZ od 31. ožujka 1992. o minimalnim sigurnosnim i zdravstvenim zahtjevima za poboljšanje medicinske skrbi na brodovima (SL L 113, 30.4.1992., str. 19.).
   
      (4)  Komunikacija Komisije, Zelena infrastruktura (ZI) – Jačanje prirodnog kapitala Europe, Bruxelles, COM(2013) 249 završna verzija, 6.5.2013.
   
      (5)  Zelena infrastruktura strateški je planirana mreža prirodnih i poluprirodnih područja s drugim okolišnim značajkama koje su osmišljene i kojima se upravlja u cilju ostvarenja velikog broja usluga ekosustava. Obuhvaća zelene prostore (ili plave ako se radi o vodnim ekosustavima) i druge fizičke značajke na kopnenim (uključujući obalnim) i morskim područjima.
   
      (6)  Komunikacija Komisije, Zelena infrastruktura (ZI) – Jačanje prirodnog kapitala Europe, Bruxelles, COM(2013) 249 završna verzija, 6.5.2013.